钦定古今图书集成/明伦汇编/皇极典/第224卷 > 《贺龙兴节表》宋·苏轼
## 钦定古今图书集成/明伦汇编/皇极典/第224卷 > 《贺龙兴节表》宋·苏轼

臣轼言：“天佑民而作君，惟德是辅；帝生商而立子，有
开必先。纳富寿于方来，寔兆基于兹日。”臣轼〈中贺〉恭
惟皇帝陛下，文思天纵，圣敬日跻。以若稽古之心，上
遵王路；行不忍人之政，下酌民言。神听靖共，天寿平
格。臣久尘法从，出领郡符。奉万年之觞，虽阻陪于下
列；接千岁之统，犹及见于昇平。草木之情，日月所照。
臣无任踊跃懽忭之至。

又

臣轼言：天佑我邦，祥开是日。山川贡瑞，日月增华。臣
轼诚欢诚忭，顿首顿首。伏以上圣所储，有“慈俭不争”
之宝；舆情共献，盖忧懃《无逸》之龟。不待祷祠而求，自
然天人之应。恭惟皇帝陛下，尧仁舜孝，禹勤汤宽。德
莫大于好生，故以不杀为神武；道莫尊于问学，故以
所闻为高明。敷锡庶民，向用五福。臣备员内阁，出守
“近畿，虽违咫尺天威，乃身在外，而《上千万岁寿》，此意
则同。”臣无任踊跃懽忭之至。